Fredag kveld sto Bybanen bom stille i to timer.

Like før klokken 2100 startet problemene for Bybanen, og alle vognene måtte tas ut av drift.

Årsaken var at det ikke var kommunikasjon mellom driftssentralen og vognene.

Bakgrunn: Full stans for Bybanen

På Nesttun-stoppet troppet Sven Johan Reksten, bedre kjent som Dennis Reksten, opp for å ta banen til jobben på Garage.

– Jeg kjøpte billett. For deretter å oppdage at det sto «Banen stengt» på skjermen over meg, forteller Dennis.

– Det var kaotiske tilstander

Og det var også alt han fikk tak i av informasjon, før han måtte ta drosje en halvtime senere.

– Vi ringte ruteopplysningen 177, men ingen svarte. Deretter prøvde vi nødtelefonen på stoppet. Mannen i andre enden kunne ikke svare på noe, sier Dennis Reksten.

De skal også ha ringt til politiet, ifølge ham.

Les også: Bybanen sporet av i Kaigaten

Men de kunne ikke hjelpe dem.

Ifølge ham skal det ha stått rundt 30 andre personer ventende på perrongen.

– Det var kaotiske tilstander. Vi prøvde å spørre noen sjåfører i bussene som kom forbi, men de kunne heller ikke fortelle oss hva vi skulle gjøre, sier Reksten.

På skjermen sto det svært lite.

– Det må da vel gå an å klakke ned noen ekstra bokstaver på den skjermen. Når man først har skrevet noe i utgangspunktet. Ingen visste noen ting. Kommer det buss for bane? Hvor lang tid vil det ta? Hva har skjedd? spør Reksten.

Dennis Reksten måtte ta taxi til jobb fredag kveld da Bybanen aldri kom. Han er forbanna på det han mener er altfor dårlig informasjon fra Skyss og Keolis. Foto: ARNE RISTESUND

Krever pengene tilbake for drosjetur

Han mener at det burde ha vært et bedre beredskapsapparat på plass når slike ting skjer.

– Bybanen er Bergens stolhet, også er det her det beste man klarer? Man kan ikke behandle folk på denne måten. Ærlig talt, sier Dennis.

Han har full forståelse for at tekniske feil kan oppstå, men synes det er rart at det ikke finnes et døgnbemannet beredsskaps-team som kan svare på spørsmål og ta hånd om kundene.

Ifølge Skyss ble det satt inn buss for bane mellom Lagunen og Byparken fredag kveld.

Men det kom aldri noe buss for bane da han sto der, ifølge Reksten.

– Jeg vil ha pengene for taxien refundert, samt billetten. Når en buss er 20 minutter forsinket får man det, og det burde være det samme for Bybanen. Noen må stå til ansvar for dette her! legger Reksten til.

Høytalerne fungerte ikke

Bergensavisen har snakket med Keolis, som er operatør for Bybanen.

– Først vil jeg beklage at feilen oppsto. Vi bruker å gi informasjon over høytalerne på perrongen, men også disse var ute av drift i går, sier sikkerhetssjef i Keolis, Trond Magne Målsnes til BA.

Han tar klagen fra Reksten til etteretning, og forteller at de kommer til å ta en runde på hvordan de informerer passasjerene når feil oppstår.

– Vi må se på dette, og vi beklager at informasjonen kanskje ikke nådde godt nok ut til kundene i går, sier Målsnes.

Bergensavisen har ikke lykkes i å få svar fra noen i Skyss lørdag ettermiddag.

La ut informasjon på internett

Skyss beklager at ikke Reksten og andre reisende ikke fikk god nok informasjon.

– Dette er noe vi tar på alvor, og vi beklager det som skjedde. Skyss.no er vår hovedkanal for meldinger ved slike hendelser, og der ble det lagt ut informasjon. Blant annet om alternative måter man kunne komme seg til byen på, sier Hanne Alver Krum, salgs- og markedssjef for Skyss.

– Men dersom kundene ikke opplevde at informasjonen var tilstrekkelig, så var den ikke god nok, legger Krum til.

Les også: Frykter at løpsfesten blir ødelagt av Bybanen

Hun forteller at dette er noe de jobber med å forbedre.

At folk blir frustrerte når de står der og venter, har hun full forståelse for.

– Vi har ikke god nok beredskap

– Ifølge dere skulle det bli satt opp buss for bane. Hvordan gikk det?

– Jeg er usikker på om vi rakk å sette inn busser før banen gikk igjen. Men vi arbeidet med dette samtidig som vi prøvde å finne feilen. Det er ikke så lett å få tak i nok busser på så kort varsel, sier salgs- og markedssjefen.

– Vil kundene få refundert eventuelle kostnader?

– De samme reglene som buss gjelder også for Bynanen. Men normalt vil man ikke få refundert pengene i en slik situasjon, fordi dette var en hendelse som skjedde utenfor vår kontroll, sier hun.

Dersom noen vil sende inn refusjonskrav, kan man gjøre dette på Skyss sine nettsider, ifølge henne.

På spørsmål om Rekstens taxi-regning, understreker at hun ikke kan saksbehandle én enkelt sak per telefonen

– Har dere et godt nok apparat for å håndtere slike situasjoner som dette?

– Nei, vi må nok være ærlige der og si at det har vi ikke. Dette er noe vi jobber med å forbedre, sier Hanne Alver Krum.